Workshop doors - Sam Wilson
Retrieved from ‘https://wiki.samwilson.id.au/index.php?title=Workshop_doors&oldid=852’ 250 Sidney Street N, Belleville Ontario Property Details
MLS®: QR404570148 Status: For lease
250 Sidney Street N, Belleville Ontario, K8N3Z3 Vrae oor formaat, maar Kavaliers oefen kliphard | Netwerk24
Vrae oor formaat, maar Kavaliers oefen kliphard
Deur Francois De Wet 17 Januarie 2017 13:46
Vian van der Watt wat in 2012 die Wêreldtoernooi vir o.20-spelers saam met die Junior Springbokke in Kaapstad gewen het, speel die seisoen vir die Boland-Kavaliers. Foto: Gallo Images
Dit sal vir Randall Modiba ’n lekker veer in sy hoed wees as hy in sy eerste seisoen as hoofafrigter van die Boland-Kavaliers in die Curriebeker se Premierliga kan afrig.
Die Kavaliers het verlede jaar ’n terugkeer tot provinsiale rugby se voorste kompetisie gemaak. Hulle het saam met die Pumas en Griekwas as die drie beste unies sonder Superrugbystatus vir die Premierliga gekwalifiseer.
Daar heers egter onsekerheid oor die formaat van die seisoen se Curriebeker-kompetisies (Premierliga en Eerste Liga).
Die Suid-Afrikaanse Rugbyunie (Saru) se uitvoerende raad moet nog besluit oor ’n nuwe formaat en of die een wat verlede seisoen gebruik is weer geïmplementeer sal word.
Al 14 unies het in ’n kwalifiserende reeks (Provinsiale Reeks) teen mekaar gespeel, met die drie beste spanne sonder Superrugbystatus wat vir die Premierliga gekwalifiseer het. Spanne met Superrugbystatus (Blou Bulle, Haaie, Leeus, Oostelike Provinsie, Westelike Provinsie en die Vrystaat) het outomaties vir die Premierliga gekwalifiseer.
Saru sal glo later vandeesmaand ’n aankondiging oor die nuwe formaat maak, maar daar word betroubaar verneem unies is ongelukkig oor die voorgestelde veranderinge aan die kompetisies.
Volgens Modiba sal hy en sy span dit geniet as die Kavaliers weer die kans gaan kry om teen die beste unies in die land te speel. Hy sal egter saam met sy spelers en mede-afrigters die veranderinge aan die kompetisie eerbiedig.
“Dit is iets wat buite ons beheer is en al wat ons kan doen, is om op ons voorbereiding vir die seisoen te fokus,” het Modiba gesê. “Ons wil Bolandrugby dié jaar na ’n hoër vlak neem in terme van die manier waarop ons wil speel.
“Die seisoen is ook ’n geleentheid vir ons om nuwe spelers blootstelling te gee.
“Ons wil ook die Boland se goeie tradisie voortsit van klubspelers blootstelling in provinsiale rugby gee.”
Modiba het reeds vier uitblinkers van verlede seisoen se klubkompetisie by sy groep betrek. Hulle is die flank Wesley Adams (Saldanha), Gershwin Walker (Elandsbaai, vleuel), Brendan Hunter (Hawston, haker) en Chad Kleinschmidt (Hawston, heelagter).
Modiba het sedert sy aanstelling as die nuwe breier ’n rits nuwe spelers vir die Wynboere gekontrakteer.
Daar is veral versterkings onder die voorspelers aangebring ná ervare manne soos Basil Short (vaskopstut), Hanno Kitshoff en Joubert Horn (albei slot) uitgetree het. Enoch Mnyaka (vaskop) het hom by die Haaie aangesluit.
Om die slotdepartement te versterk het Modiba vir Rinus Bothma vanaf die Pirates-klub in Johannesburg gekontrakteer. Bothma het al klubrugby vir Perpignan in Frankryk gespeel en ook Wits Universiteit in die Varsitybekerreeks verteenwoordig.
Modiba het ook jong slotte Dylan Pieterse (OP-Kings) en Marlyn Williams (Valke) na Wellington gebring.
Rinus Botma het verlede jaar klubrugby in die Gold Cup vir Pirates gespeel. Foto: Gallo Images
Elgar Watts Foto: Gallo Images
Die grootste versterking is onder die stutte aangebring met die Leeus se Arnout Malherbe (loskop) en Clinton Theron (vaskop) wat ook Wellington hul nuwe tuiste noem.
Die voormalige vaskop van die OP-Kings Vukile Sofisa (vaskop) en Stefan Grundlicht (loskop, Bulle) speel ook dié seisoen vir die Kavaliers.
Die skrumskakel Vian van der Watt, wat die Junior Springbokke gehelp het om in 2012 die Wêreldtoernooi vir o.20-spelers te wen, gaan ook vanjaar vir die Kavaliers uitdraf.
* Die Kavaliers se nuwe spelers is: Agterlyn: Elgar Watts, Freddie Muller, JP Coetzee, Vian van der Wath, Alcino Isaacs, Charlie Mayeza, Gershwin Walker, Chad Kleinschmidt. Voorspelers: Marlyn Williams, Rinus Bothma, Dylan Pieterse, Vukile Sofisa, McMillan Muller, Arnout Malherbe (loskopstut, Leeus), Clinton Theron, Stefaan Grundlingh.
Meer oor: Curriebeker | Wellington
Transformasie hoog op Boland-breier se agenda